Sulat sa mga Hebreo

Ang Sulat sa mga Hebreo ay isang aklat sa Bagong Tipan ng Bibliya na nakahanay sa mga Sulat ni San Pablo.  Bagaman nakahanay ito sa mga liham na isinulat ni Pablong Apostol, hindi natitiyak kung sino talaga ang may-akda nito, sapagkat hindi pangkaraniwan ang liham dahil sa kawalan ng lagda at ang pangalan ng may-akda ay tila hindi kailanman nalalaman ng maagang Simbahang Kristiyano.  Nagkaisa lamang ng mga palagay ang mga dalubhasa sa Bibliya na hindi ito isa sa mga tunay na sulat ni San Pablo dahil sa pagiging kaiba ng kaparaanan ng pagkakasulat.

Layunin 
Nais ng liham na palakasin ang mga kalooban ng mga Hudyong naging mga Kristiyano.  Ang mga bagong Kristiyanong ito ay maaari kasing mahalinang manumbalik sa kanilang dating relihiyon dahil sa nagaganap na pagsamba sa Herusalem.  Isa itong pilosopikal na liham (katulad ng Ebanghelyo ni Juan) na nag-aanyaya ng katapatan sa pananampalatayang Kristiyano sa kabila ng panahon ng pag-uusig.  Nakamit ng liham na ito ang mga layuning ito sa pamamagitan ng paggamit ng Lumang Tipan ng Bibliya.  Sa ganitong paraan, tinunton ng liham ang kasaysayan ng pananampalataya hanggang sa kapanahunan ng may-akda.  Tinatanaw ng liham si Hesukristo bilang katuparan at kaganapan ng sinaunang mga pangako ng Diyos.

Paglalarawan 
Itinuturo ng sulat na ito ang ganitong mga bagay: 

 Na si Hesukristo ay mahigit kaysa mga anghel at kaysa kay Moises
 Na si Hesus ay Anak ng Diyos
 Na si Hesus ay kapantay ng Diyos Ama
 Na ang pagkapari ni Hesus ay mahigit kaysa mga Levita
 Na inihain ni Hesus ang sarili upang tubusin ang mga kasalanan ng mga tao
 Na ang Dugo ni Kristo ay mahalaga at mahigit kaysa dugo ng mga hayop na nasa Lumang Tipan
 Na nagdurulot ng "kaligtasang walang hanggan" ang Dugo ni Kristo
 Na ang mga tao ay dapat maging katulad ng naunang mga banal na umasa sa Mesias
 Na dapat manatili ang mga tao sa pagsampalataya kay Hesukristo

Tingnan din
Mga sulat ni Pablo
Apostol Pablo

Mga sanggunian

Mga panlabas na kawing 
 Sulat sa mga Hebreo (Hebrews), mula sa Ang Dating Biblia (1905)
 Sulat sa mga Hebreo, Buong Bibliya sa wikang Tagalog, mula sa AngBiblia.net
 Hebreo, Ang Salita ng Diyos (SND, 1998), Bibliyang Tagalog sa Internet (Bagong Tipan), BiblesInternational, BibleGateway.com

Bagong Tipan
Mga sulat ni San Pablo